KIRJALLINEN KYSYMYS P-0677/02 esittäjä(t): Ilda Figueiredo (GUE/NGL) komissiolle. Tuki alkuperäisrotuiselle nautakarjalle.



Virallinen lehti nro 205 E , 29/08/2002 s. 0189 - 0190



KIRJALLINEN KYSYMYS P-0677/02 esittäjä(t): Ilda Figueiredo (GUE/NGL) komissiolle (5. maaliskuuta 2002) Aihe: Tuki alkuperäisrotuiselle nautakarjalle Tuki alkuperäisroduille on perusteltua, sillä se ei ainoastaan myötävaikuta geneettisen perimän ja biologisen monimuotoisuuden säilyttämiseen, vaan myös edistää korkealaatuisen lihan tuotantoa, on ympäristön kannalta hyödyllistä ja takaa lukuisten työpaikkojen olemassaolon sellaisilla alueilla (kuten vuoristoseudut), joilla on erityisvaikeuksia, ennalta ehkäisten maaseudun autioitumista. Lihantuotannon laatua ja elintarvikkeiden turvallisuutta koskevat kysymykset ovat erityisen ajankohtaisia, kun otetaan huomioon viimeaikainen BSE-kriisi ja sen seuraukset karjankasvatukselle. Tässä asiayhteydessä on huolestuttavaa, että alkuperäisrotuisesta nautakarjasta saatavan lihan tuotanto laski yli 20 prosenttia, ja joissakin tapauksissa tuottajien määrä väheni noin 50 prosenttia Portugalissa vuonna 2001. Pääasiallinen syy, joka vaikuttaa 11 suojeltuun alkuperäisnimikkeeseen, oli se, että avustusmekanismit siirrettiin yhteisön toisesta tukikehyksestä kolmanteen, mikä on ilmennyt erityisesti avustusten myöntämisen viivästymisenä ja myös tuen vähäisenä määränä. Voiko komissio kertoa: - Mitkä ovat nykyiset avustusmekanismit alkuperäisten rotujen tukemiseksi, ja mitkä ovat vastaavat Euroopan unionin määrärahat jäsenvaltiota ja rotua kohden vuosiksi 19941999 ja 20002006? - Mikä on sen vastuu niistä ongelmista, joita on aiheutunut avustussummien siirrosta toisesta yhteisön tukikehyksestä kolmanteen? - Aikooko komissio esittää uusia toimenpiteitä ja avustusmuotoja tukeakseen alkuperäisrotuisen karjan kasvattajia sekä edistääkseen korkealaatuisen lihan tuotantoa? Franz Fischlerin komission puolesta antama vastaus (4. huhtikuuta 2002) Uhanalaisten paikallista rotua olevien kotieläinten kasvattamisen säilyttämistä on voitu tukea sekä edellisellä (19931999) että nykyisellä ohjelmakaudella (20002006) maaseudun kehittämispolitiikkaan kuuluvana maatalouden ympäristötoimenpiteenä. Tällaisella tuella edistetään yhden edellä mainitun politiikan tavoitteen geneettisen monimuotoisuuden parantamisen saavuttamista. Maatalouden ympäristötuen tarkoituksena ei ole korkealaatuisen lihantuotannon edistäminen, työllisyyden säilyttäminen erityisvaikeuksissa olevilla alueilla eikä elintarvikevarmuuden turvaaminen. Näitä viimeksi mainittuja tavoitteita toteutetaan yhteisön maatalous- ja koheesiopolitiikan käytössä olevin tarkoituksenmukaisin välinein. Kyseiset toimenpiteet kuuluivat ohjelmakautena 19931999 maatalouden ympäristöohjelmiin, joista on säädetty ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetussa neuvoston asetuksessa (ETY) N:o 2078/92(1). Asetuksen 4 artiklassa vahvistetaan tuen yhteisrahoitettavaksi enimmäismääräksi 100 euroa(2) nautayksiköltä. Unioni on jatkanut asian käsittelyä ohjelmakautena 20002006 Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetulla neuvoston asetuksella (EY) N:o 1257/1999(3), jossa yhdistetään samaan sääntelyvälineeseen kaikki maaseudun kehittämistä tukevat toimenpiteet, mm. asetuksen (ETY) N:o 2078/92 tavoitteet. Asetuksen 2224 artiklassa tarkoitettujen maaseudun ympäristötoimenpiteiden yhteydessä tuetaan maanviljelijöitä, jotka mm. sitoutuvat säilyttämään geneettisen monimuotoisuuden. Asetuksen liitteessä vahvistetaan 450 euroa hehtaarilta yhteisrahoitettavan tuen enimmäismääräksi, jonka jäsenvaltiot voivat myöntää tämän toimenpiteen edunsaajille. Komissiolla ei ole mahdollisuuksia toimittaa näiltä kahdelta ohjelmakaudelta tuen jäsenvaltiokohtaista ja eläinrotukohtaista jakautumista, sillä toimenpidettä sovelletaan eri tavoin jäsenvaltioiden ohjelmissa ja niistä toimitetaan suuret määrät tietoja. Komissio kehottaa arvoisaa parlamentin jäsentä tutustumaan ohjelmakauden 19931999 osalta asetuksen (ETY) N:o 2078/92 toteuttamista koskevaan arviointikertomukseen, joka löytyy www-sivuilta http://europa.eu.int/comm/agriculture/envir/programs/index_fi.htm. Nykyisessä suunnitteluvaiheessa kaikki yksityiskohdat kuuluvat maaseudun kehittämissuunnitelmiin, jotka on toimitettu kokonaisuudessaan parlamentille 6 päivänä toukokuuta 1999 komission toteuttamasta rakennepolitiikasta vahvistettujen parlamentin ja komission käytännesääntöjen mukaisesti. Komissio toimittaa parlamentille ja neuvostolle lisää yksityiskohtia tästä toiminnasta sekä muista maaseudun kehittämistoimenpiteistä yhteenvedossa, joka koskee maaseudun kehittämisohjelmien seurantaa yhteisössä. Asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999(4) (joka on korvattu asetuksella (EY) N:o 445/2002(5)) 13 artiklassa säädetään, että maaseudun ympäristöohjelmia koskevaan tukeen voi kuulua sitoumus uhanalaisten paikallista rotua olevien kotieläinten kasvatukseen. Saman komission asetuksen liitteen (9 kohdan, VI alakohdan, toisen luetelmakohdan) mukaan jäsenvaltioiden on maaseudun kehittämissuunnitelmissaan toimitettava uhanalaisten kotieläinrotujen osalta alan viranomaisina pidettyjen kansainvälisten järjestöjen hyväksymien tieteellisten tietojen mukaiset todisteet rodun uhanalaisuudesta. Maaseudun kehittämisohjelmia tarkasteltaessa on käynyt ilmi, että monet jäsenvaltiot eivät olleet toimittaneet edellä mainittuja todisteita. Näin ollen komissio perusti ehdotettujen rotujen uhanalaisuutta koskevan arvionsa YK:n elintarvike- ja maatalousjärjestön FAO:n asiakirjaan World Watch list (WWL) for domestic animal diversity (2nd and 3rd edition), joka on nykyään ainoa yhtenäinen kansainvälinen ja julkisesti saatavilla oleva luettelo. FAO:n vuoden 1996 jälkeen luettelojen laatimisessa noudattamat perusteet ovat kuitenkin hyvin tiukkoja, erityisesti verrattuna unionin käyttämiin perusteisiin tukikelpoisuudesta asetuksen (ETY) N:o 2078/1992 nojalla. Näitä perusteita noudattaen uusissa maaseudun kehittämisohjelmissa tietyt rodut, joista jo maksetaan asetuksen (ETY) N:o 2078/1992 nojalla maaseudun ympäristötukea, on suljettu pois tuen piiristä. Useimpien jäsenvaltioiden maatalousneuvoston kokouksen yhteydessä esittämien kysymysten vuoksi komissio päätyi siihen, että FAO:n perusteet ovat osoittautuneet liian tiukoiksi, jotta niillä voitaisiin edistää neuvoston asetuksessa vahvistettujen tavoitteiden saavuttamista, ja että näin ollen olisi laadittava toimenpiteen täytäntöönpanoa varten FAO:n perusteita asianmukaisemmat perusteet. Tässä yhteydessä kävi ilmi, että oli tarpeen saada aikaan väliaikainen ja taannehtiva ratkaisu, jota sovellettaisiin 1. tammikuuta 2000 alkaen, kunnes uudet tukikelpoisuusperusteet on laadittu. Tämän vuoksi asetuksen (EY) N:o 1750/1999 muuttamisen jälkeen (asetuksen (EY) N:o 1750/1999 muuttamisesta 2 päivänä huhtikuuta 2001 annettu komission asetus (EY) N:o 672/2001(6)) jäsenvaltiot voivat tehdä edellisellä ohjelmakaudella tuettuja eläinrotuja koskevia uusia sitoumuksia viideksi vuodeksi siirtymäkauden loppuun, 31 päivään joulukuuta 2001, asti. Edellä mainitun komission asetuksen muuttamisen yhteydessä uutta asetusta saatetaan parhaillaan julkaisukuntoon yhteisön säännöstöön on otettu uusi käsite uhanalaisista paikallisista roduista ja uudet tukikelpoisuusmääritelmät, joita aletaan soveltaa jäljellä olevana ohjelmakautena. Nämä perusteet eivät ole yhtä tiukkoja kuin aiempana ohjelmakautena käytetyt, minkä vuoksi toimenpidettä pitäisi voida soveltaa entistä laajemmin ja lopulta saavuttaa neuvoston asetuksessa säädetty geneettisen monimuotoisuuden tavoite. Edellä esitetyn perusteella komissio katsoo käynnistäneensä jo tarvittavat toimet uhanalaisten paikallista rotua olevien kotieläinten kasvattamisen tukemiseksi. (1) EYVL L 215, 30.7.1992. (2) Määrä on korjattu 120,8 euroksi nautayksiköltä asetuksessa (ETY) N:o 2078/92 olevien ecuina ilmoitettujen arvojen korvaamisesta 30 päivänä marraskuuta 1995 annetulla komission asetuksella (EY) N:o 2772/95, EYVL L 288, 1.12.1995. (3) EYVL L 160, 26.6.1999. (4) EYVL L 214, 13.8.1999. (5) EYVL L 74, 15.3.2002. (6) EYVL L 93, 3.4.2001.